III. ΑΛΛΕΣ ΔΗΛΩΣΕΙΣ

Α. Κοινές Δηλώσεις: Τα παρόντα κράτη μέλη / Βασίλειο της Νορβηγίας

10. Κοινή Δήλωση για την διαχείριση των αλιευτικών πόρων στα ύδατα βορείως των 62°Β

Τα Συμβαλλόμενα Μέρη σημειώνουν το ευάλωτο και ευαίσθητο οικοσύστημα της θάλασσας του Μπάρεντς και των βορείων θαλασσίων εκτάσεων και αναγνωρίζουν τη ζωτική ανάγκη υγιούς διαχείρισης, βασισμένης σε βιώσιμη διατήρηση και βέλτιστη αξιοποίηση όλων των αποθεμάτων στα ύδατα αυτά.

Συμφωνούν ότι η ενσωμάτωση των θαλασσίων αυτών εκτάσεων στην κοινή αλιευτική πολιτική θα βασιστεί στο υπάρχον καθεστώς διαχείρισης προκειμένου ο σημερινός τεχνικός έλεγχος και οι εκτελεστικές προδιαγραφές να συνεχιστούν και να βελτιωθούν.

Συμφωνούν ότι τα περιφερειακά επιστημονικά ιδρύματα θαλασσίας έρευνας πλησίον των θαλασσίων αυτών εκτάσεων θα πρέπει να συνεχίσουν την σημαντική τους συνεισφορά στη διαδικασία λήψης αποφάσεων προκειμένου οι αναγκαίες διαχειριστικές αποφάσεις στα πλαίσια της κοινής αλιευτικής πολιτικής να λαμβάνονται ταχέως.

Συμφωνούν ότι οι διαπραγματεύσεις με τη Ρωσία στα πλαίσια της κοινής αλιευτικής πολιτικής θα πρέπει να εμπνέονται από τις αρχές και πρακτικές που έχουν διαμορφωθεί στην κοινή ρωσονορβηγική επιτροπή αλιείας.

Συμφωνούν ότι το σημερινό σύστημα, στα πλαίσια του οποίου οι διαβουλεύσεις με τις ενδιαφερόμενες αλιευτικές οργανώσεις διεξάγονται πριν από τις διαπραγματεύσεις με τη Ρωσία, θα πρέπει να διατηρηθεί.

Συμφωνούν επίσης ότι στα πλαίσια των διαχειριστικών μέτρων και στόχων:

- λαμβάνεται δεόντως υπόψη η αλληλεξάρτηση αποθεμάτων σε μια προοπτική διαχείρισης πολλαπλών ειδών,

- για τη διαχείριση πελαγικών αποθεμάτων θα πρέπει να ληφθεί υπόψη ότι τα είδη αυτά αποτελούν σημαντικό μέρος της διατροφής άλλων ειδών,

- θα πρέπει να διασφαλισθεί μακροπροθέσμως, η βέλτιστη και σταθερή αλιεία των αποθεμάτων τους,

- κατά την κατανομή των TAC ενός αποθέματος, θα πρέπει να ληφθεί δεόντως υπόψη η προστασία του γόνου ώστε να διασφαλισθεί επαρκής ανανέωση,

- η αλιεία βενθικών αποθεμάτων που θεωρείται ότι ευρίσκονται εντός των ασφαλών βιολογικών ορίων πρέπει να μην υπερβαίνει την αναπαραγωγική ικανότητα του αποθέματος και να λαμβάνει δεόντως υπόψη την ιδιαιτερότητα του κάθε αποθέματος,

- για βενθικά αποθέματα εκτός των ασφαλών βιολογικών ορίων θα πρέπει να ληφθούν μέτρα για να φτάσουν και πάλι ένα βιώσιμο επίπεδο, λαμβάνοντας επίσης υπόψη τις ek\wister απαιτήσεις της αλιευτικής βιομηχανίας,

- η γνώμη της συμβουλευτικής επιτροπής γιά τη διαχείριση των αλιευμάτων θα εξακολουθήσει να έχει ιδιάζουσα βαρύτητα.

Τα Συμβαλλόμενα Μέρη αναγνωρίζουν ότι τα ειδικά συμφέροντα της Νορβηγίας ως παρακτίου κράτους στα ύδατα βορείως των 62°Β, καθώς και όλων των ενδιαφερομένων μερών, πρέπει να συνεκτιμηθούν κατά τη μελλοντική διαχείριση των υδάτων αυτών σύμφωνα με τους κανόνες της κοινής αλιευτικής πολιτικής.

Εξάλλου, ως προσωρινή παρέκκλιση των κανόνων προκειμένου να ενθαρρυνθεί η βαθμιαία ενσωμάτωση της Νορβηγίας στην κοινή αλιευτική πολιτική, τα Συμβαλλόμενα Μέρη συμφωνούν ότι απο την ημερομηνία της προσχώρησης:

1. Η Νορβηγία μπορεί να ορίζει TAC και να διατηρεί τις αλιευτικές της συμφωνίες με τη Ρωσία για μεταβατική περίοδο μέχρι 1ης Ιουλίου 1998 το αργότερο 7 κατά τη διάρκεια αυτής της μεταβατικής περιόδου ο καθορισμός των TAC και η διαχείριση της παρούσας συμφωνίας εξασφαλίζεται από τη Νορβηγία σε στενή συνεργασία με την Επιτροπή.

2. Η Νορβηγία μπορεί να διατηρήσει άνευ διακρίσεων, στα ύδατα αυτά, το σημερινό της καθεστώς:

- τεχνικών κανονισμών για μεταβατική περίοδο ενός έτους,

- απαγόρευσης απορρίψεων για μεταβατική περίοδο τριών ετών,

- μέτρων ελέγχου και ιδίως το άνοιγμα και το κλείσιμο ευαίσθητων περιοχών, για μεταβατική περίοδο τριών ετών.

Κατά τη διάρκεια αυτών των μεταβατικών περιόδων, η Ένωση θα εξετάσει τον καλύτερο δυνατό τρόπο για την ενσωμάτωση αυτών των κανονιστικών μηχανισμών στην κοινή αλιευτική πολιτική.